Diari Oficial de la Generalitat Valenciana


Sumari del DOGV 5653, del 04-12-2007 (2007/14433)

RESOLUCIÓ de 29 de novembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre la Conselleria d'Agricultra, Pesca i Alimentació i la Universidad Internacional Menéndez Pelayo per a la realització del seminari sobre «El futur dels espais rurals al sud d'Europa».
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5653

Data del DOGV
:   04-12-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/14649


Data del document
:   29-11-2007

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Agricultura, Pesca i Alimentació
    * universitat
    * formació en el lloc de treball
    * regió rural
    * comunitat rural
    * Europa meridional
    * cooperació administrativa
    * funcionari

RESOLUCIÓ de 29 de novembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre la Conselleria d'Agricultra, Pesca i Alimentació i la Universidad Internacional Menéndez Pelayo per a la realització del seminari sobre «El futur dels espais rurals al sud d'Europa». [2007/14114]  
La conselleria d'Agricultura, Pesca i Alimentació i la Universidad Internacional Menéndez Pelayo han subscrit, després de la tramitació prèvia reglamentària, el 10 d'octubre de 2007, el conveni de col·laboració per a la realització del seminari sobre «El futur dels espais rurals al sud d'Europa».  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1556/2007, i que figura com a annex d'esta resolució.  
Valencia, 29 de novembre de 2007.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre la conselleria d'agricultura, Pesca i Alimentació de la Generalitat i la Universitat Internacional Menéndez Pelayo per a la realització del seminari sobre "El futur dels espais rurals al sud d'Europa"  
València, 10 d'octubre de 2007  
Reunits  
D'una banda, Maritina Hernández Miñana, consellera d'Agricultura, Pesca i Alimentació de la Generalitat, en virtut del Decret número 8/2007, de 28 de juny, pel qual es disposa el seu nomenament i fent ús de les atribucions que li han sigut conferides per acord del Consell, de data 5 d'octubre de 2007.  
I d'una altra, Salvador Ordóñez Delgado, rector de la Universitat Internacional Menéndez Pelayo (d'ara endavant UIMP), en nom i representació d'esta, d'acord amb les atribucions que té conferides per Reial Decret 1342/2006, de 21 de novembre (BOE número 279, de 22 de novembre).  
Exposen  
Que reconeixent-se mútuament capacitat jurídica suficient, subscriuen en nom de les respectives entitats el present conveni de col·laboració, i a este efecte,   
Acorden  
Primer  
L'organització i la celebració a València, del 15 al 17 d'octubre de 2007, del seminari sobre El Futur dels Espais Rurals al Sud d'Europa.  
Segon  
La UIMP es farà càrrec de la gestió tècnica del curs, i aportarà per a això la infraestructura necessària i el personal requerits.  
Tercer  
Amb independència de la col·laboració tècnica, la conselleria d'Agricultura, Pesca i Alimentació aportarà a la UIMP, vint-i-un mil quaranta euros (21.040 euros) a càrrec de la línia pressupostària T3174, del programa.711.10, de l'exercici de l'any 2007. Esta quantitat s'ingressarà en el compte corrent número 5070098420 del Banc d'Espanya (codi de banc 9000), a l'oficina principal (codi d'agència 0001), al carrer d'Alcalá, 50, de Madrid, a nom de la Universitat Internacional Menéndez Pelayo, Secció d'Organismes Autònoms.  
El lliurament del crèdit es farà de la manera següent:  
El 40% de l'import de la subvenció a la firma del conveni.  
El 60% restant quan la UIMP presente la justificació de gastos realitzats equivalent al 100% dels gastos, que no podrà ser més tard del 9 de novembre de 2007.  
Segons establix l'article 72 (contingut del compte justificatiu) del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, el compte justificatiu contindrà la documentació següent:   
1. Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.   
2. Una memòria econòmica justificativa del cost de les activitats realitzades, que contindrà:   
a) Una relació classificada dels gastos i inversions de l'activitat, amb identificació del creditor i del document, el seu import, data d'emissió i, si escau, data de pagament. En el cas que la subvenció s'atorgue d'acord amb un pressupost, s'indicaran les desviacions succeïdes.   
b) Les factures o documents de valor probatori equivalent en el tràfic jurídic mercantil o amb eficàcia administrativa incorporats en la relació a què es fa referència en el paràgraf anterior i la documentació acreditativa del pagament.   
c) Indicació dels criteris de repartiment dels costos generals i/o indirectes incorporats en la relació a què es fa referència en l'apartat a.  
d) Una relació detallada d'altres ingressos o subvencions que hagen finançat l'activitat subvencionada amb indicació de l'import i la seua procedència.   
f) Els tres pressupostos que, en aplicació de l'article 31.3 de la Llei General de Subvencions, dega haver sol·licitat el beneficiari. (Quan l'import del gasto subvencionable supere la quantia de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici o l'entrega del bé, llevat que per les especials característiques dels gastos subvencionables no existisca en el mercat suficient nombre d'entitats que el subministren o presten, o llevat que el gasto s'haguera realitzat amb anterioritat a la sol·licitud de la subvenció. L'elecció entre les ofertes presentades, que s'hauran d'aportar en la justificació o, si és el cas, en la sol·licitud de la subvenció, es realitzarà d'acord amb criteris d'eficiència i economia, i s'haurà de justificar expressament en una memòria l'elecció quan no recaiga en la proposta econòmica més avantatjosa).  
Quart  
La UIMP es compromet a concedir 35 matrícules gratuïtes a la conselleria d'Agricultura, Pesca i Alimentació per a l'assistència del seu personal al seminari. Els noms de les persones que disposaran d'estes matrícules seran facilitats pel Servici d'Estudis i Estadístiques d'esta conselleria.  
Quint  
La UIMP farà constar en el programa del seminari i en la difusió que d'este es faça en els mitjans de comunicació social, la col·laboració de la conselleria d'Agricultura, Pesca i Alimentació.  
Sext  
La UIMP farà entrega a la conselleria d'Agricultura, Pesca i Alimentació de la documentació del seminari i farà constar en la seua memòria anual la col·laboració prestada.  
Sèptim  
La conselleria d'Agricultura, Pesca i Alimentació podrà incloure en la documentació preparada per la UIMP, per a la seua entrega als alumnes i participants, aquells altres documents que considere d'interés per a estos.  
Octau  
El present conveni entrarà en vigor el mateix dia de la firma i finalitzarà el 31 de desembre de 2007.  
I perquè quede constància, i als efectes oportuns, firmen este conveni, en triple exemplar, en el lloc i la data indicats en l'encapçalament.  
La consellera d'Agricultura, Pesca i Alimentació   
Maritina Hernández Miñana  
El rector de la Universitat Internacional Menédez Pelayo  
Salvador Ordóñez Delgado